দিঘার জগন্নাথ মন্দিরে দিলীপ-মুখ্যমন্ত্রী সাক্ষাৎ

কাঁথি: অক্ষয় তৃতীয়ার শুভক্ষণে দিঘার জগন্নাথ মন্দিরের (Digha Jagannath Temple) দ্বার উদঘাটন করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। বুধবার সস্ত্রীক দিলীপ ঘোষ জগন্নাথদেবের দর্শন করেন। রাজ্য সরকারের আমন্ত্রণকে ‘সম্মান’ জানিয়ে দিঘার জগন্নাথধাম যান বিজেপির প্রাক্তন রাজ্য সভাপতি দিলীপ ঘোষ (Dilip Ghosh)। মন্দির পরিদর্শনের পর মুখ্যমন্ত্রীর সঙ্গে সাক্ষাৎ করেন দিলীপ ঘোষ। মন্দির লাগোয়া অতিথি নিবাসে স্ত্রী রিঙ্কুকে সঙ্গে নিয়ে যান। সেখানেই মমতার সঙ্গে বেশ কিছুক্ষণ কথা হয় তাঁদের। জগন্নাথ মন্দির দেখে অভিভূত বলেই ‘দিদি’কে জানান বিজেপির প্রাক্তন রাজ্য সভাপতি।

বুধবারই জগন্নাথধাম কর্মসূচি বয়কট করে কাঁথিতে কর্মসূচির ডাক দিয়েছিলেন বিরোধী দলনেতা শুভেন্দু অধিকারী। এদিন গেরুয়া শিবিরে দেখা গেল অন্য ছবি। বঙ্গ বিজেপির অস্বস্তি বাড়িয়ে মমতার আমন্ত্রণে সাড়া দিয়ে দিঘার জগন্নাথ মন্দিরে গেলেন দিলীপ ঘোষ। স্ত্রীকে নিয়ে মমতা বন্দ্যোপাধ্যায়ের পাশেও বসলেন দিলীপ ঘোষ। বর্তমানে বিজেপির আনুষ্ঠানিক কোনও পদে না থাকলেও রাজ্য বিজেপির অন্যতম মুখ হিসেবে আজও বিবেচিত হন দিলীপ। তৃণমূলের সমালোচনা করতে তাঁর মতো বিরোধী নেতার জুড়ি মেলা ভার। তাই আজ যে ছবি দিঘার জগন্নাথ মন্দিরে দেখা গেল, তা রাজ্য রাজনীতিতে ‘বিরল’ দৃশ্য। দিঘার জগন্নাথ মন্দিরে গিয়ে মমতার সঙ্গে দেখা করলেন সস্ত্রীক দিলীপ। উদ্বোধনের অনুষ্ঠানে থাকতে আমন্ত্রণ জানানো হয়েছিল, বিরোধী দলনেতা শুভেন্দু অধিকারীসহ রাজ্যের বিজেপি সাংসদরা। আমন্ত্রণ জানানো হয়েছিল বিজেপির রাজ্য সভাপতি সুকান্ত মজুমদারকেও। কিন্তু দিলীপ ছাড়া কেউ যাননি। রাজনৈতিক মহলে এই নিয়ে নানা প্রশ্ন উঠতে শুরু করেছে।

আরও পড়ুন: দিঘার জগন্নাথ মন্দির থেকে বিরাট বার্তা মুখ্যমন্ত্রীর, দেখুন ভিডিও

দিলীপ ঘোষের কথায়, অক্ষয়তৃতীয়ার দিন একটা শুভ দিন। এ রকম একটা দিনে দিঘায় জগন্নাথ মন্দিরের উদ্বোধন হচ্ছে। সেখানে আমাকে আমন্ত্রণও জানানো হয়েছে। কেন যাব না?’’ মুখ্যমন্ত্রী মমতার এই কর্মকাণ্ডের মধ্যে ‘হিন্দু জাগরণে’র প্রয়াসও দেখছেন দিলীপ। তিনি বলেন, ‘‘অক্ষয়তৃতীয়ার দিনে হিন্দু জাগরণের অনেক কর্মসূচি থাকে। মন্দির প্রতিষ্ঠাও তো হিন্দু জাগরণেরই কাজ।’’

দেখুন ভিডিও